په کندهار کې د ملي اردو هلیکوپټرې لوېدو پېښه کې۲تنه وژل شوي
د کندهار په معروف ولسوالۍ کې نن شنبه تر غرمې مخکې د ملي اردو د یوې هلیکوپټرې د لوېدو پېښه کې دوه تنه وژل شوي او شپږ نور ټپیان دي.
د کندهار يوه لوړ پوړي امنيتي مقام د نوم نه ښودلو په شرط اشنا راډيو ته وويل چې هلیکوپټرې معروف ولسوالۍ ته اکمالات کړي و چې د بېرته الوتنې پرمهال یې د تخنیکي ستونزې له امله سقوط کړی دی. پر همدې مهال د کندهار والي ویاند عزیز احمد عزیز هم اشنا راډیو ته د پېښې په تائید سره وویل چې یادې هلیکوپټرې معروف ولسوالۍ ته اکمالات کول چې لوېدلې ده. عزیز وویل چې په دې اړه د دوی څېړنې روانې دي او وروسته به له رسنیو سره معلومات شریک شي. خو تر اوسه لا معلومه نه ده چې د هليکوپترې عملې ته هم کوم زيان رسېدلی او کنه. معروف د کندهار په جنوب ختيځ ۱۸۰ کېلو مترۍ کې له پاکستان سره پر پوله نا امنه ولسوالي ده. دا په روان کال کې د افغان هوايي پوځ اتمه هلیکوپټر ده چې د تخینکي ستونزو له امله سقوط کوي. تر دې مخکې په یوې تازه پېښه کې د فراه په انار درې ولسوالۍ کې د افغان هوايي پوځ د یوې هلیکوپټرې د لوېدو پېښه کې ۲۵ ملکي‌ او نظامي چارواکي ووژل شول. که څه هم افغان چارواکي ډېر کله د هلیکوپټرو د لوېدو لامل تخنیکي ستونزې یادوي خو د افغانستان د هوايي ځواکونو پخواني قوماندان عتیق الله امرخېل تېره میاشت له امریکا غږ سره خبرو کې وویل چې یادې هلیکوپټرې د مسلکي او مجربو کسانو د نشتوالي او کموالي له کبله غورځېږي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي